Útok v Spojenej škole vo Vrútkach

K útoku v Spojenej škole na Ulici M. R. Štefánika 1 vo Vrútkach došlo okolo 10:00 SELČ 11. júna 2020, keď do budovy školy násilne vnikol 22-ročný Ivan Č., bývalý žiak školy, ktorý nožom napadol niekoľkých pracovníkov a žiakov školy, pričom usmrtil zástupcu riaditeľky školy Jaroslava Budza. Policajná hliadka, ktorá na miesto činu dorazila páchateľa pri pokuse o zadržanie zastrelila. Útok rýchlo získal výraznú pozornosť médií, politikov a verejnosti, keďže išlo o prvý prípad tohto druhu na Slovensku.
Priebeh.
Páchateľ sa okolo 10:00 SELČ pokúsil vstúpiť do budovy, no keďže vchodové dvere boli zamknuté, "„rozbil sklenenú výplň, kde ho chceli zamestnanci školy zastaviť, načo však použil nôž, ktorý si so sebou doniesol“". Jedným z týchto zamestnancov bol zástupca riaditeľky školy Jaroslav Budz, ktorému páchateľ spôsobil smrteľné zranenia. Podľa "Aktualít.sk" práve Budz "„mal stáť v ceste útočníkovi hneď po tom, ako rozbil dvere a vlámal sa do školy“". Páchateľ ďalej zranil aj školníka a následne vbehol do najbližšej triedy, kde zranil učiteľku a dvoch žiakov. Vzápätí sa pokúsil o útek, ktorému sa snažil zabrániť školník.
Približne v tom čase na miesto dorazila privolaná policajná hliadka, ktorá sa nachádzala v blízkosti, a pustila sa do prenasledovania páchateľa s cieľom zadržať ho. Útočník sa bránil nožom, na čo policajti reagovali streľbou, následkom ktorej páchateľ zomrel a od odrazených projektilov sa zranili dvaja policajti. Podľa "Denníka N" ho "„zásahová jednotka" [...] "zastrelila neďaleko jeho domu, viac než 400 metrov od školy“".
Osoby.
Páchateľ.
Podľa informácií od Policajného zboru bol páchateľom 22-ročný muž, Ivan Č. z Martina, bývalý žiak školy. V čase incidentu bol (necelé tri mesiace) zamestnancom spoločnosti ŽOS Vrútky a.s., kde pracoval ako pomocný robotník. Podľa vyjadrení primátora Vrútok Branislava Zacharidesa z 11. júna bol bezproblémovým žiakom, naproti tomu prezident Policajného zboru gen. Milan Lučanský tvrdil, že problémy s ním boli aj v minulosti. 12. júna Policajný zbor zverejnil bližšie informácie o kriminálnej minulosti páchateľa, podľa ktorých sa v minulosti dopustil priestupku porušenia zákazu fajčenia a v decembri 2019 spáchal trestný čin nebezpečného vyhrážania, za ktorý bol riešený v tzv. superrýchlom konaní. Krajský súd v Žiline ďalej pre "Denník N" uviedol, že sudca obvineného uznal za vinného a trestným rozkazom mu uložil trest odňatia slobody vo výmere osem mesiacov s podmienečným odkladom na skúšobnú dobu 18 mesiacov a trest prepadnutia veci – dvoch nožov.
Gen. Lučanský v deň incidentu konštatoval, že "„pravdepodobne išlo o akciu jednotlivca, možno aj psychicky narušeného." [...] "Keď sa otec dozvedel o čine syna, zrútil sa.“" Regionálny týždenník "MY Turčianske noviny" zverejnil reportáž s výpoveďami dvoch bývalých spolužiakov páchateľa: Andrej z Vrútok ho opísal ako nekonfliktného, tichého a uzavretého človeka, ktorému sa "„ostatní" [...] "často posmievali pre jeho vzhľad, keďže mal rázštep pery“"; Jozef Gábor ho označil za svojho času "„zábavného a normálneho chalana“".
Obete.
Medzi osoby, na ktoré páchateľ zaútočil patria:
Pri výkone služobného zákroku, pokuse o zadržanie páchateľa, sa zranili dvaja príslušníci Policajného zboru, policajti Obvodného oddelenia Policajného zboru Martin-východ Jakub a Tomáš, ktorí "„nemajú ešte ani 30 rokov a dohromady odslúžili v Policajnom zbore necelých sedem rokov“". Utrpeli ľahšie poranenia nôh v dôsledku odrazenej strely pri streľbe na páchateľa a boli hospitalizovaní na Traumatologickom oddelení Univerzitnej nemocnice Martin.
Príslušníci záchrannej zdravotnej služby a posttraumatický tím Policajného zboru na mieste poskytli zdravotnícku a psychologickú pomoc aj niekoľkým ďalším osobám, ktoré pri incidente zažili šok a mali akútnu stresovú reakciu.
Reakcie.
Kondolenčné reakcie.
K udalosti sa prostredníctvom sociálnych sietí a médií vyjadrili mnohí slovenskí politici, prezidentka Zuzana Čaputová, predstavitelia vlády, poslanci Národnej rady Slovenskej republiky či slovenskí poslanci Európskeho parlamentu. Odsúdili násilný čin, vyjadrili úprimnú sústrasť pozostalým obete a zraneným popriali skoré uzdravenie.
Pri škole sa večer 11. júna konala spomienková udalosť "Sviečka za pána učiteľa Jarka Budza", ktorej sa okrem iných zúčastnila predsedníčka Žilinského samosprávneho kraja Erika Jurinová a primátor mesta Vrútky Branislav Zacharides. Predseda vlády Igor Matovič avizoval, že ho prezidentke navrhne na udelenie štátneho vyznamenania in memoriam.
Hoax o rómskej národnosti páchateľa.
K problematike sa ešte 11. júna vyjadrilo viacero predstaviteľov slovenskej krajnej pravice. Poslanec NR SR Milan Mazurek z Kotlebovcov – Ľudovej strany Naše Slovensko vo verejne prístupnom príspevku na Facebooku tvrdil, že páchateľom bol "„príslušník ‚diskriminovanej‘ menšiny“" a že "„mudrlanti ako Pollák a Biháriová“" majú prevziať "„zodpovednosť aj za tieto činy svojej komunity“", čím Ivana Č. implicitne označil za Róma. Tvrdenia o rómskej príslušnosti páchateľa šírili niektoré dezinformačné stránky, napr. stránka "Spravodajstvo INE" na Facebooku. Na tieto výroky reagoval Policajný zbor, ktorý "„nad rámec našich povinností a zvyklostí“" a kvôli verejnému záujmu zverejnil bližšie informácie o kriminálnej minulosti páchateľa (pozri sekciu Páchateľ), pričom zároveň poprel, že by bol útočník rómskej národnosti. Poslanci NR SR Peter Pollák (OĽaNO) a Ján Benčík (ZA ĽUDÍ) podali na Mazureka trestné oznámenie pre podozrenie zo spáchania trestného činu vo veci podnecovania národnostnej, etnickej a rasovej nenávisti a šírenia poplašnej správy.